BPP เดินหน้าลงทุนโรงไฟฟ้าโซล่าร์ฯญี่ปุ่นเพิ่ม 1 โครงการ ดันกำลังการผลิตแตะ233MW
BPP เข้าลงทุนโรงไฟฟ้าโซล่าร์ฯในญี่ปุ่นอีก 200MW คาด COD ใน H2/66 ดันกำลังการผลิตแตะ 358.4MW
1 พ.ย. 2560

บริษัท บ้านปู เพาเวอร์ จำกัด (มหาชน) หรือ BPP ระบุว่า บริษัท Banpu Renewable Singapore Pte.Ltd. ได้เข้าทำสัญญาการลงทุนในสัดส่วน 51% เพื่อการพัฒนาโครงการผลิตไฟฟ้าจากพลังงานแสงอาทิตย์เพิ่มเติมอีก 1 โครงการในประเทศญี่ปุ่น ได้แก่ โครงการโรงไฟฟ้าพลังงานแสงอาทิตย์ยามางาตะ ไออีเดะ ขนาดกำลังการผลิต 200 เมกะวัตต์ (MW) ตั้งอยู่ ณ จังหวัดยามางาตะ โดยคาดว่าจะเปิดดำเนินการเชิงพาณิชย์ (COD) ในครึ่งหลังของปี 2566
ทั้งนี้ บริษัทยังได้รับสิทธิในการลงทุนเพิ่มเติมในสัดส่วน 34% เมื่อโครงการเริ่มดำเนินการก่อสร้าง และอีก 15% ที่เหลือภายหลังจากโครงการสามารถเปิดดำเนินการเชิงพาณิชย์ได้ตามแผน
ส่งผลให้บริษัทมีโครงการผลิตไฟฟ้าจากพลังงานแสงอาทิตย์ในประเทศญี่ปุ่น รวมทั้งสิ้น 13 โครงการ กำลังการผลิตรวม 358.4 เมกะวัตต์ คิดเป็นกำลังการผลิตตามสัดส่วนร่วมทุน 233.30 เมกะวัตต์ โดยเป็นโครงการที่ COD แล้ว 3 โครงการ กำลังผลิตตามสัดส่วนร่วมทุนรวม 12.6 เมกะวัตต์ ส่วนที่เหลืออยู่ระหว่างก่อสร้างและพัฒนาจะเริ่มทยอย COD ตั้งแต่ช่วงไตรมาส 3/61 จนถึงครึ่งหลังของปี 2566

โดยการลงทุนเพิ่มครั้งนี้ ทำให้บริษัทมีกำลังการผลิตไฟฟ้าตามสัดส่วนร่วมทุนเพิ่มขึ้นเป็น 2,789 เมกะวัตต์ จากโรงไฟฟ้าที่ดำเนินการเชิงพาณิชย์แล้ว 2,068 เมกะวัตต์ แบ่งเป็น โรงไฟฟ้าถ่านหิน 1,903 เมกะวัตต์ และโรงไฟฟ้าพลังงานแสงอาทิตย์ 165 เมกะวัตต์ ส่วนกำลังการผลิตที่เหลืออีก 721 เมกะวัตต์ อยู่ระหว่างก่อสร้าง
ขณะที่บริษัทยังคงมองหาโอกาสการลงทุนทั้งโครงการโรงไฟฟ้าจากพลังงานที่ใช้แล้วหมดไป และพลังงานหมุนเวียนอย่างต่อเนื่อง เพื่อให้บรรลุตามแผนกลยุทธ์ให้มีกำลังการผลิต 4,300 เมกะวัตต์ ภายในปี 2568 โดยเน้นการลงทุนในตลาดที่มีการเติบโตของความต้องการใช้ไฟฟ้าและมีนโยบายสนับสนุนจากรัฐบาล
 
 